Document ID: /roh_data/filtered/fineweb-2-filterrobots_roh.jsonl.gz/821

Marmorera
Igls 17 d'otgover 1948 ò gia li ainten l'ustareia Gelgia a Marmorera ena radunanza communala da grond'impurtanza pigl destign digl cumegn uriund da Marmorera; ins ò concedia allas ovras electricas Turitg (OET) igl dretg d'erriger en lai da farmada.
Igl areal dalla vischnanca viglia da Marmorera è nia inondo igl onn 1954 e sur igl lai da farmada è nia errigia la nova vischnanca. Marmorera consista oz dallas dus culegnas Scalotta e Marmorera-vischnanca. Igls sutaros òn catto lour davos pôss an en nov santieri sur igl lai da farmada. La ruigna digl casti digls signours De Marmels agl ost digl lai da farmada dat perdetga digl passo. Marmorera vign menziuno per l'amprema geda aint igl urbari digls bagns imperials anturn igl onn 840. Aint igl taimp medieval sottastava Marmorera agl imperi digls signours De Marmels, digls quals igl casti cun igl madem nom niva menziuno per l'amprema geda igl onn 1193. La voba digl cumegn uriund consistiva anfignen igl 1945 d'en fons alv e neir. Durant la sagonda ghera mundiala ò en heraldicher agiunto igl tgalesch alv sen fons neir; sa basond alla legenda digl sontg da vischnanca Son Flurinus.
Igl onn 1960 ò la vischnanca biagia a Scalotta ena nova tgesa da scola. Ainten chella è nia instruia angal pacs onns e siva è la tgesa neida vandeida agl cumegn da Seon an l'Argovia. Investiziuns impurtantas digls davos onns pertotgan la sanaziun dallas funtangas, da veias ainten vischnanca e da veias da gôt.